Nii janate Jerosaleeun cuhacoaaure arajiin cachaauru,
Fasocoa beseta bitoaa.
Nii cojoanoote turuha urichaain Jesosone coitucuure.
Nitohaneein coitucuhinte,
elele alo saaujiin amaain que tacaa cuure.
Que tacaain:
“Caohacha quete uhicha canacaanu coroatajaneraanu que Cana Coaunera letono.
Cachuura”,
naain,
“Caa Cana Coaunera letono belaihuruhine itolere cachaauru.
Caa Isaraele Curuaanaa Reey belaihuruhinera”,
naain,
ehequiin coroajeein Jesoso raaure.
Nii janate cabario tocohaneein nenaa boro ichoaae iniin laulauquiin turuha uhe Jesoso,
aitoha Cana Coaunera Quiricha Inoaesi cuhanene tocohaneein:
“Coa coasichachera
Jerosaleen cocoaichacuru.
Coaracuche,
boro choaaete
laulauquiin turuha ureein
inara Curuaanaa Reeycha”,
naa Cana Coaunera Quiricha Inoaesi cuhanene tocohaneeinte turuha uhe Jesoso.
Nii janana caohachanae netojoeein aonajihacaanu aina nerelanaa nichaanune.
Nii baiha inae dedeeu cuha Jesosone janate,
canacaanu suujuau neeorite,
niritiin aitoha Cana Coaunera Quiricha Inoaesi cuhanene tocohaneein aihane coaracaanune jaun.
Oo jana nii Lasaro ichatiha Jesosone coaaraauru cachaaurute nii leeochaauru rai beeuruhane jaun,
nitohaneein onaa ichatihane coitucuuruhana jaun,
Jerosaleeun turuha Jesosone jana,
que tacaa cuure.
Nii janana coarajenajaain:
“Inae coaraquiche.
Inae cha chana nainihaacacheta.
Coaracuche.
Saainte aina cuurera”,
naain ita rai ereerejeeure fariseeocuru nejesinajeein.